"În decursul mai multor perioade de timp, s-a observat faptul că, de când au fost date în folosinţă scările rulante din incinta şi din afara staţiilor de metrou, acestea sunt nefuncţionale, în special cele de la staţia de metrou Universitate", afirmă reprezentanţii instituţiei Avocatul Poporului, într-un comunicat de presă de miercuri.

În aceste condiţii, instituţia s-a autosesizat şi a întrebat oficial atât la Metrorex SA, cât şi la Primăria Municipiului Bucureşti de ce nu merg scările şi ce măsuri au fost luate pentru remediarea situaţiei.

"Urmare a sesizării din oficiu a instituţiei Avocatul Poporului şi a demersurilor întreprinse atât la nivelul SC Metrorex SA, cât şi la Primăria Municipiului Bucureşti, scările rulante din incinta şi din afara staţiei de metrou Universitate au devenit funcţionale", anunţă instituţia în comunicatul citat.